উত্তর হাওড়া কেন্দ্রে দলীয় প্রার্থী লক্ষ্মীরতন শুক্লর প্রচারে গিয়ে সালকিয়ায় আজ অবাক মন্তব্য করলেন মমতা বন্দ্যোপাধ্যায়। তিনি বলেলন, পরিবারে নানা রকম লোক থাকে। কেউ কেউ দুষ্টু হয়। তাবলে গোটা পরিবারটাই খারাপ নয়।
নারদা-কাণ্ডকে একটু একটু করে কার্যত মেনে নিয়েছেন তৃণমূলনেত্রী। প্রথমে ‘জাল ভিডিও’ বললেও পরে বলেন, ‘আগে জানলে প্রার্থী করতাম না।’ ওই কাণ্ডে অভিযুক্ত সাংসদ কাকলি ঘোষ দস্তিদারের সমর্থনে কথা বলেছেন। এবার আরও নরম মমতা। কতকটা প্রশ্রয়ের সুরেই নারদে অভিযুক্তদের পাশে দাঁড়ালেন তৃণমূলনেত্রী।
এর আগে রায়গঞ্জে তৃণমূল ছাত্র পরিষদের হাতে অধ্যক্ষের হেনস্থার পরে মুখ্যমন্ত্রী অভিযুক্তরা ‘বাচ্চা ছেলে’ বলে মন্তব্য করে বলেন, ‘ওরা ভুল করে ফেলেছে।’ এবার নারদ-কাণ্ডেও কার্যত একই রকম মন্তব্য করলেন তিনি। এদিন সালকিয়ায় মমতা বন্দ্যোপাধ্যায় বলেন, ‘একটা সংসারে যদি ২০ জন লোক থাকে, একটা মায়ের পক্ষে ২০ জনকে সামলানো নাও সম্ভব হতে পারে। তাই বলে সংসারটা খারাপ এটা আমি বিশ্বাস করি না।’ এখানেই না থেমে মমতা বলেন, একজন দু’জন দুষ্টু থাকতেই পারে তা বলে এটা বলা যাবে না যে তৃণমূল দলটাই খারাপ দল।
এই সূত্রে দুর্নীতি প্রশ্নে অতীতে কেন্দ্রীয় মন্ত্রিসভা ছেড়ে আসার কথাও উল্লেখ করেন মুখ্যমন্ত্রী।
দেখুন ভিডিও—